J E G Y Z Ő K Ö N Y V

*KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2021. szeptember 30-i rendkívüli nyílt üléséről***

Határozat: 24-26/2021 (IX.30)

 ***J E G Y Z Ő K Ö N Y V***

|  |  |
| --- | --- |
| *Készült*: | Körmend Város Önkormányzata Képviselő-testületének 2021. szeptember 30-i rendkívüli nyílt üléséről |
| *Jelen vannak:* | Bebes István, Belencsák István, Czvitkovics Gyula, Tóth Gábor, Dr. Hadnagy Ádám, Dr. Szabó Barna, Geosics László, Auer Miklós, Petrovics László, Zsebe Ferenc, Szép Dániel és Szlávik Csaba képviselő-testületi tagok  |
| *Távol van:* | - |
| *Tanácskozási joggal meghívottak közül jelen van:*  |
|  | dr. Stepics Anita jegyző dr. Fábián Ágnes aljegyzőKósi Eszter IrodavezetőMolnár Dániel, a Polgármesteri Kabinetiroda vezetőjeKörmendy-Szalai Mónika Irodavezető Tubolyné Balázs Nóra Irodavezető |

Bebes István polgármester köszönti a Képviselő-testület tagjait, megállapítja, hogy a Képviselő-testület 12 fővel jelen van, az ülést 8 órakor megnyitja. Elmondja, hogy a Képviselő-testület tagjai a kiküldött napirendet megkapták, melyet tanulmányozhattak.

A Képviselő-testület a javaslatot 12 igen szavazattal elfogadja, és a következő napirendet hagyja jóvá:

1. N A P I R E N D

Nyílt ülés keretében:

* 1. Tagi kölcsön nyújtása
	 Előterjesztő: **Bebes** **István** polgármester
	2. Várkerti ételbár bérlete
	 Előterjesztő: **Bebes** **István** polgármester
	3. Csatlakozás a Bursa Hungarica felsőoktatási önkormányzati ösztöndíj pályázati rendszerhez
	 Előterjesztő: **Bebes** **István** polgármester

Zárt ülés keretében:

1. Városi kitüntetések adományozása
 Előterjesztő: **Bebes** **István** polgármester

**N A P I R E N D:**

**1./** **Tagi kölcsön nyújtása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a piac elkészült. A déli út még várat magára, melynek a közbeszerzése még előzetes vizsgálat alatt van, a közbeszerzési kiírást csak ezután tudják megtenni. Másrészt a piac belső berendezéséhez szükséges források részben pályázati támogatással rendelkezésükre állnak, részben pedig saját maguknak kell megoldani. Vannak olyan üzemeltetési feladatok, amelyeket a Kft. a saját hozzáadott értékeiből tud rendezni, azonban szükséges még további feladatok elvégzése, hogy egy rendezett piac álljon rendelkezésre. Többek között térrendezést kell megoldani, amely a hátsó területet illeti, ahol különböző, más piaci tevékenységek folytatása történik, illetve az árusításhoz szükséges kiegészítő eszközök beszerzése és beszerelése is feladat. A Kft. az Önkormányzathoz fordult segítségért, hogy biztosítsák számára tagi kölcsönként ehhez a forrásokat. Hallotta kérdésként a Pénzügyi Bizottság ülésén, ezért szeretné elmondani, hogy nem a tagtárs jövedelmét növelik ezzel a kölcsönnel, hanem a saját, önkormányzati tulajdonban lévő piac értékeit növelik.

Szlávik Csaba képviselő-testületi tag elmondja, megnyugtató volt számára Polgármester Úr által tett kiegészítés, ugyanis az előterjesztés ennyire nem terjed ki mindenre, mint ahogy a hozzászólás megtörtént. Természetesen van egy alaphelyzet, amely a projekt alapján elkészült. Ahhoz, hogy a piac belső része szép és kulturált legyen, nyilván pénz kell hozzá, alakítani kell, belsőépítészeti munka kell, tehát ülőhely kell, asztalok, székek. Gondolja, vannak még olyan további kiadások, mint például tűzoltókészülék, így nem akarja tovább ragozni, kell a pénz. Mindenképp javasolja ennek az összegnek az átutalását. Egy dolog van, amely kicsit ellenmondásos számára. A bérlő szerződése először 1 évre szól, utána 2 év, majd újabb 2 év, azonban az a Kft. kérése, hogy 6 évre kéri a tagi kölcsön visszafizetését. Ha határozatlan időre szólna a szerződés, abban az esetben támogatja a 6 évet. Ellenben a határozott idejű szerződésre való tekintettel kételye van a 6 év elérésével kapcsolatban. Reméli igen, azonban ez egy kicsit ellentmondásnak tűnik. Összegezve, kell a pénz, lakhatóvá, élhetővé kell tenni a piacot, minél többen menjenek oda, csak vannak apróságokat, melyeket nem ért.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását. Magánvéleményként elmondja, mivel Polgármester Úr is említette, ezek a befektetett javak az Önkormányzat vagyonát gyarapítják, mivel tagi kölcsönről van szó, visszafizetésre fog kerülni, a mostani Kft-nek 50 %-ban tulajdonosa az Önkormányzat.

Szlávik Csaba képviselő-testületi tagnak egyetlen fájó pontja, hogy az eddig nyújtott tagi kölcsönök, melyek közül a május 26-i testületi ülésen is volt egy erről szóló előterjesztés, ahol szintén döntöttek tagi kölcsön sorsát illetően. Számára kicsit félő, hogy ez a tagi kölcsön nem erre a sorsra fog – e jutni.

Bebes István polgármester elmondja, hogy az az elképzelés volt, hogy igyekeznek korlátok közé szorítani a kezdeti bérleti szerződést a Kft-vel. Innen jött az 1 év, hogy először csak egy évre kaphatja meg a Kft. a piacépületeket bérletbe. A másik kettő év pedig azért került a szerződésbe, mert ez így az önkormányzati ciklus végéig tartana ki, így, ha majd jön a következő Képviselő-testület, akkor tud majd az új testület dönteni a bérlet további sorsáról. Az ő döntésükre lesz bízva, hogy ebből a két évből esetlegesen 3 év lesz vagy több.

Úgy véli, minden ilyen, előterjesztés szerinti döntésnek vannak kockázatai, melyet senki sem vitat. Biztos ugyanakkor abban, hogy más szemlélettel ez egy működőképes dolog lesz, ha pedig ha a Képviselő-testület tagjai visszatekintenek erre a döntésükre, biztos benne, hogy jól fogják érezni magukat, hiszen láthatják, hogy működőképes lesz a piac.

Bebes István polgármester további kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**24/2021. (IX.30.) önkormányzati határozat**

1. Körmend Város Önkormányzata Képviselő-testülete úgy dönt, hogy a 2021. évi költségvetés terhére 5,5 millió Ft. összegű tagi kölcsönt nyújt a Körmendi Városi Piac és Vásárcsarnok Korlátolt Felelősségű Társaság részére, mely összeget 2021. október 5. napjáig kiutal a Kft. részére. A tagi kölcsönt a Kft. a kiutalástól számított 72. hónap utolsó napjáig köteles visszafizetni az Önkormányzat részére.
2. Körmend Város Önkormányzata Képviselő-testülete kötelezettséget vállal arra, hogy hogy a 2022. évi költségvetés terhére 9 millió Ft. összegű tagi kölcsönt nyújt a Körmendi Városi Piac és Vásárcsarnok Korlátolt Felelősségű Társaság részére, mely összeget 2022. március 31. napjáig kiutal a Kft. részére. A tagi kölcsönt a Kft. a kiutalástól számított 72. hónap utolsó napjáig köteles visszafizetni az Önkormányzat részére.

**2./ Várkerti ételbár bérlete**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy korábban nem tisztázott dologról van szó, amelynek megoldását próbálták kezdeményezni az MNV Zrt-nél. A választ megkapták, ennek alapján került az előterjesztés a Testület elé. Jelen pillanatban az Önkormányzat vagyonkezelési díj nélkül használja a kastélyt, mivel a kastélyt közfeladat ellátására kapta vagyonkezelésbe az Önkormányzat, azonban azt a Képviselő-testület tagjai is láthatják, hogy ha a kastély működéséhez bizonyos bérleti díjat kap a város, azzal nem oldódik meg semmi, hiszen a kastélyra fordítandó kiadások ennél jóval nagyobbak. Így az ide befolyó bevételt a kastély folyamatos karbantartására fogják biztosítani, azonban szükséges, hogy az eddig meg nem fizetett bérleti díjakat a vállalkozó megfizesse.

Szlávik Csaba képviselő-testületi tag szeretné megkérdezni, hogy mióta megkapta az üzemeltetést a vállalkozó, azóta nem fizetett bérleti díjat.

Bebes István polgármester válaszul elmondja, hogy a leírt 5 évről van jelenleg szó, amely a határozati javaslatban megtalálható.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester további kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**25/2021. (IX.30.) önkormányzati határozat**

1. Körmend Város Önkormányzata Képviselő-testülete jóváhagyja azt, hogy az Önkormányzat a Várkerti Ételbár üzemeltetőjével, Nagyné Tomasics Annamáriával (ev.) bérleti szerződést kössön a körmendi Batthyány kastélyhoz tartozó 4 hrsz-on található, étteremként használt ingatlan bérletére havi 50.000 Ft + ÁFA/hó bérleti díj mellett, ill. jóváhagyja azt, hogy az Önkormányzat az elmúlt 5 évre visszamenőleg havi 50.000 FT + ÁFA/hó összegű használati díjat szedjen be a Várkerti Ételbár üzemeltetőjétől, Nagyné Tomasics Annamáriától, mely használati díjat az üzemeltető 30 hónap alatt, havi egyenlő részletekben köteles megfizetni az Önkormányzat részére.
2. Körmend Város Önkormányzata Képviselő-testülete tudomásul veszi azt, hogy az 1) pont szerinti bérleti szerződés megkötésével vagyonkezelési díjat kell fizetnie a Magyar Állam részére, melynek összege a bérleti díj 30%-a. Körmend Város Önkormányzata ugyanakkor a vagyonkezelési díj kapcsán egyeztetést kezdeményez az MNV Zrt-vel, tekintettel arra, hogy a bérbeadásból származó bevétel messze meghaladja a Kastélyra fordított kiadások összegét.
3. Körmend Város Önkormányzata Képviselő-testülete jóváhagyja azt, hogy az Önkormányzat a Magyar Állammal megkösse a bérbeadást lehetővé tevő vagyonkezelési szerződés módosítást, és felhatalmazza a Polgármestert annak aláírására.

**3./ Csatlakozás a Bursa Hungarica felsőoktatási önkormányzati ösztöndíj pályázati rendszerhez**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy minden évben döntést hoz a Képviselő-testület jelen pályázatot illetően, melyet most is kér.

Tóth Gábor képviselő-testületi tag a Szociális és Egészségügyi Bizottság véleményét tolmácsolva támogatja a határozati javaslat elfogadását.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva támogatja a határozati javaslat elfogadását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**26/2021. (IX.30.) önkormányzati határozat**

Körmend Város Önkormányzatának Képviselő-testülete

1. Felhatalmazza a polgármestert, hogy aláírja a csatlakozásról szóló „Csatlakozási nyilatkozat”-ot a 2022 évi Bursa Hungarica Felsőoktatási Önkormányzati Ösztöndíjrendszerhez.
2. Felhatalmazza a polgármestert, hogy aláírja a Bursa Hungarica Felsőoktatási Önkormányzati Ösztöndíjrendszer on-line adatbázisának használatáról szóló nyilatkozatot. Az adatok rögzítésével Stipkovics Imre köztisztviselőt bízza meg.
3. Az ösztöndíjrendszer pénzügyi alapjaként 1 000 eFt-ot különít el, mely összeg tartalmazza az „A” és „B” típusú pályázat alapján támogatott hallgatók ösztöndíját is.

**Határidő: 2021. október 1.**

További kérdés, vélemény nem hangzik el. Bebes István a Képviselő-testület nyílt ülését 8 óra 18 perckor bezárja.

K. m. f.

 Bebes István dr. Stepics Anita

 polgármester jegyző